**Innspill til mld. St. 40 (2021-2022) Mål og mening – Norges handlingsplan for å nå bærekraftsmålene - Funksjonshemmedes Fellesorganisasjon (FFO)**

Bærekraftsmålene og handlingsplanen skal sikre at ingen står igjen, og bidra til likhet i befolkningen og gode liv for alle. Funksjonshemmede og kronisk syke er blant de gruppene som står lengst tilbake og må løftes særskilt i handlingsplanen. Den må adressere barrierene de møter, både de fysiske og de som sitter i hodene på folk i form av negative holdninger og fordommer. De har rot i en lang historie om utenforskap, og handler om at mennesker med funksjonsnedsettelse er annerledes, ikke får til så mye, har «spesielle behov», og må hjelpes med ytelser, tjenester og omsorg.

Dette gjelder alle livsområder, både oppvekst, skole, arbeidsliv, helse, levekår, rettigheter og universell utforming. Handlingsplanen må ta tak i dette, og vi har konkrete innspill til de nasjonale tiltakene. Vi vil innledningsvis understreke at handlingsplanen må ses i sammenheng med FN-konvensjonen for mennesker med nedsatt funksjonsevne (CRPD) og oppfyllingen av denne, samt strategi og handlingsplan for likestilling av mennesker med funksjonsnedsettelse og handlingsplan for universell utforming.

Universell utforming av samfunnet er helt grunnleggende for at funksjonshemmede ikke skal stå igjen, og ***vi ber komiteen om å ta inn mål om et universelt utformet samfunn innen 2035, samt universell utforming av skolebygg innen 2030*** (se bærekraftsmål 4 god utdanning). Vi kommer gjerne med utdypende tekstinnspill til sakene vi tar opp med komiteen.

**Bærekraftsmål 1. Utrydde fattigdom og 8. Anstendig arbeid**

**Sysselsetting av personer med funksjonsnedsettelse**

Innsatser for å få flere funksjonshemmede i jobb handler om økonomisk selvstendighet og å hindre fattigdom, men det handler like mye om en arbeidslivspolitikk som sikrer et likestilt arbeidsliv. Vi savner forankring av mangfold i arbeidslivet som grunnleggende verdi for å oppnå bærekraftsmål 8. Også godt kvalifiserte funksjonshemmede stenges ute fra jobber pga holdninger som ikke underbygger mangfold. Det vises flere steder til Inkluderingsdugnaden, men det er behov for en inkluderingspolitikk som ikke handler om dugnad. Dugnad er ikke forpliktende nok for å få flere med funksjonsnedsettelse i jobb, det krever en større innsats blant annet rundt strukturell diskriminering.

* ***Vi ber komiteen legge til et eget punkt under bærekraftsmål 8 om at regjeringen vil arbeide for at flere med funksjonsnedsettelse skal øke sin deltakelse i arbeidslivet.***
* ***Vi ber komiteen legge inn tiltak og innsatser knyttet til delmål 8.5. som kan bidra til et mer likestilt og ikke-diskriminerende arbeidsliv for personer med funksjonsnedsettelse.***

**Bosituasjonen til personer med funksjonsnedsettelse**

Personer med funksjonsnedsettelse og bosituasjon berøres direkte og indirekte av flere bærekraftsmål og delmål. Når den enkelte ikke er i stand til å ivareta sine interesser på boligmarkedet og heller ikke klarer å skaffe seg bolig ved hjelp av opplysninger, råd og veiledning, bør særlig vanskeligstilte få et rettskrav på bolig som sikrer en varig bosituasjon.

* ***Vi ber komiteen om å be regjeringen innføre en individuell rett til bolig.***

Bostøtte er et sentralt boligsosialt virkemiddel for personer med lav inntekt. Mange uføre og andre med forholdsvis lav inntekt kvalifiserer ikke til bostøtte.

* ***Vi ber komiteen om å ta inn andel bostøttemottakere som et målepunkt under delmål 11.1, og/eller under delmål 1.3.***

Det vises i meldingen til det prioriterte innsatsområdet «Alle trenger et trygt hjem» (2021–2024 i ny boligsosial strategi), som blant annet handler om at funksjonshemmede skal kunne velge hvor og hvordan de vil bo. Det er i tråd med CRPD. Dette må vektlegges tydelig i handlingsplanen, og kommunenes ansvar må styrkes i dette. Rettighetsutvalget fant at utviklingshemmede har særlige utfordringer på boligmarkedet og få valgmuligheter, og bare ti prosent eier sin egen bolig.

* ***Vi ber komiteen om å styrke de nasjonale innsatsene i handlingsplanen for å bedre utviklingshemmedes bosituasjon. Institusjonslignende boliger må bli historie.***

**Bærekraftsmål 4 God helse og livskvalitet**

Det er sosiale og geografiske helseforskjeller i Norge, og mellom pasientgrupper. Det er eksempelvis stor forskjell på levealder i Finnmark og i Akershus, og mellom bydeler i Oslo. FFO mener at planen i større grad bør ta tak i dette, og også beskrive sentrale utfordringer i dagens norske helsetjeneste – som svak allmenlegedekning og rekrutteringsutfordringer, at noen pasient/brukergrupper ikke får behandlingen de trenger, som habilitering og rehabilitering, og at mennesker med sammensatte helseutfordringer ikke får individuell plan eller får tjenestene planen beskriver at de trenger.

Lærings- og mestringstilbud er svært viktig for å mestre livet med kronisk sykdom, og tilbys også av noen frisklivsentraler. Vi mangler imidlertid data på omfang og tilbud av denne viktige tjenesten. Effekten av å gi tilbud om mestringskurs er at det kan gi større grad av selvstendighet og redusert behov for hjelp, noe som vil kunne bidra til en mer bærekraftig tjeneste.

Kommunale helsetjenester som helsestasjon og skolehelsetjeneste, friskliv, læring og mestring er viktige lavterskeltilbud for befolkningen. De siste årene har Stortinget bevilget mye penger for å styrke helsestasjon og skolehelsetjenesten, men vi er ikke sikre på at satsingen har bidratt til så mange nye stillinger som bevilgningene tilsier. En rapport fra Sintef i 2020 viser imidlertid at det er vanskelig å rekruttere nok helsesykepleiere fordi utdanningskapasiteten er for lav. Det rapporteres også at yrket er preget av deltid, prosjektstillinger og lav lønn. Dette medfører negative konsekvenser for kontinuiteten og kompetansebygging i tjenestene.

Rapporten viser også til at viktige oppgaver må nedprioriteres på grunn av kapasitet. FFO mener utfordringene særlig i skolehelsetjenesten må synliggjøres i en stortingsmelding om bærekraftsmålene. Dette er et særdeles viktig lavterskelhelsetilbud til barn og unge i skolen.

Et område handlingsplanen ikke omtaler, er situasjonen til pårørende og familier med funksjonshemmede og alvorlig syke barn. Riksrevisjonen leverte nylig en rapport som viser store mangler i tilbudet og oppfølgingen av disse familiene, og at de som resultat sliter seg ut. Ikke på jobben med barna, men på å få tilbudet og støtten de har krav på. De er svært utsatte for å bli stående tilbake.

***FFO ber komiteen om å etterspørre omtale av og tiltak for de områdene og sakene vi tar opp under dette punktet i handlingsplanen for bærekraftsmålene.***

**Bærekraftsmål 4 God utdanning**

Det er mange ting vi kunne tatt opp under dette målet, men vi vil spille inn to saker til komiteen på den begrensede plassen vi har i merknaden. Det ene har vi tatt opp med komiteen flere ganger tidligere, og gjelder å sikre en inkluderende nærskole ved å gjennomføre Veikart for en universelt utformet skole innen 2030. ***Vi ber komiteen om å ta inn dette inn som tiltak i handlingsplanen***.

 Videre savner vi noe mer omtale om funksjonshemmede elever, særlig i videregående opplæring. ***Vi ber komiteen om å etterspørre en omtale i handlingsplanen av den nylig igangsatte strategien for å sikre at flere elever med funksjonsnedsettelse gjennomfører vgs.*** Dette er et svært godt tiltak under fullføringsreformen.